Source: https://www.otazkanapravnika.eu/sk/pravny-blog/ustavny-sud-pozastavil-ucinnost-novych-ustanoveni-zakona-o-elektronickych-komunikaciach
Timestamp: 2020-08-05 08:31:23+00:00
Document Index: 14817127

Matched Legal Cases: ['súd ', 'súd ', 'Súd ', 'Súd ', 'súd ', '§ 63', '§ 63', '§ 63', 'súd ']

Ústavný súd pozastavil účinnosť nových ustanovení zákona o elektronických komunikáciách | Otázka Na právnika
Ústavný súd pozastavil účinnosť nových ustanovení zákona o elektronických komunikáciách
Prečítaných: 890 444
autor: Otázka na právnika, 2 Jul, 2020
Poslanci Národnej rady SR doručili Ústavnému súdu SR návrh a začatie konania o súlade zákona o elektronických komunikáciách.
Ústavnému súdu SR bol 14. apríla 2020 doručený návrh skupiny poslancov Národnej rady SR na začatie konania o súlade zákona o elektronických komunikáciách s Ústavou SR, Listinou základných práv a slobôd, Dohovorom o ochrane ľudských práv a základných slobôd a Chartou základných práv EU. Súd prijal daný návrh na ďalšie konanie a pozastavil účinnosť napadnutých ustanovení.
Čo obsahujú napadnuté ustanovenia zákona o elektronických komunikáciách?
Napadnuté ustanovenia zákona o elektronických komunikáciách ukladajú poskytovateľom služieb elektronickej komunikácie povinnosť spracúvať údaje užívateľov ich elektronickej komunikačnej siete a tieto údaje na požiadanie poskytnúť Úradu verejného zdravotníctva SR.
Súd vyhovel návrhu na pozastavenie účinnosti daných ustanovení
Ústavný súd SR čiastočne vyhovel návrhu poslancov Národnej rady SR na pozastavenie účinnosti napadnutých ustanovení zákona o elektronických komunikáciách (konkrétne § 63 ods. 18 písm. b), c) zákona o elektronických komunikáciách a § 63 ods. 19 a 20 v rozsahu, v akom sa vzťahujú na § 63 ods. 18 písm. b) a c) zákona o elektronických komunikáciách).
Ústavný súd SR tak učinil z dôvodu, že časť pozastavenej právnej úpravy nebola dostatočne určitá, pretože umožňovala štátnej moci spracúvať osobné údaje bez toho, aby bol jednoznačne vymedzený účel takého spracúvania a spôsoby nakladania s osobnými údajmi. V ďalšej časti pozastavenej právnej úpravy bol síce zrejmý jej účel, avšak chýbali nevyhnutné garancie proti prípadnému zneužitiu spracúvaných osobných údajov.
Uznesenie ústavného súdu je právoplatné a všeobecne záväzné odo dňa jeho vyhlásenia v Zbierke zákonov. Týmto dňom čím dochádza aj k pozastaveniu účinnosti predmetných ustanovení zákona o elektronických komunikáciách.